‘Rowers’ in ŉ kits vasgetrekArgieffoto: SAPD/Facebook Twee vermeende rowers wat Vrydagaand op ŉ kitskoswinkel in Port Elizabeth toegeslaan het, het vinnig hul moses teëgekom toe hulle binne minute ná die rooftog deur die polisie vasgetrek is. Kol. Priscilla Naidu, woordvoerder van die polisie, het gesê drie mans, waarvan twee gewapen was, het omstreeks 20:30 by ŉ burger-en-pizzawinkel in Kabega Park ingestorm en vuurwapens op die personeel gerig. Die verdagtes het al die kontant uit die kasregisters en die kluis gebuit, asook ŉ kliënt se beursie, voordat hulle op die vlug geslaan het. Volgens Naidu het die verdagtes in ŉ rooi Volkswagen Polo wat buite die winkel gewag het van die toneel gevlug. Die polisie is dadelik in kennis gestel en lede van die polisie se taktiese reaksie-eenheid was binne oomblikke op die verdagtes se spoor. “ŉ Jaagtog het ontstaan en die verdagtes het op die polisie losgebrand, wat teruggeskiet het. Die verdagtes het beheer oor die voertuig verloor en ŉ ongeluk veroorsaak.” Naidu het gesê ŉ 28-jarige verdagte is op die ongelukstoneel in hegtenis geneem. Twee vuurwapens, die gesteelde geld en die beursie is in die voertuig gevind. Drie ander verdagtes het tussen die bosse in gevlug waar polisiebeamptes nog ŉ 35-jarige verdagte vasgetrek het. Die ander twee verdagtes kon daarin slaag om te ontsnap. Naidu het gesê die 35-jarige verdagte word van sakeroof aangekla, terwyl die 28-jarige aangekla word van onwettige besit van vuurwapens en ammunisie en die besit van gesteelde goedere. Albei verdagtes sal Maandag in die Port Elizabeth-landdroshof verskyn.